Uznesenie Krajského súdu Bratislava sp. zn. 3Cob/211/2013 z 18. 1. 2016
Uznesenie Krajského súdu Bratislava z 18. januára 2016, sp. zn. 3Cob/211/2013, ECLI:SK:KSBA:2016:1308206247.20
Súd: Krajský súd Bratislava
Spisová značka: 3Cob/211/2013
ECLI: ECLI:SK:KSBA:2016:1308206247.20
Dátum vydania: 18. 1. 2016
Forma: Uznesenie
Oblasť práva: Obchodné právo
Text rozhodnutia
Súd: Krajský súd Bratislava Spisová značka: 3Cob/211/2013 Identifikačné číslo súdneho spisu: 1308206247 Dátum vydania rozhodnutia: 19. 01. 2016 Meno a priezvisko sudcu, VSÚ: Mgr. Štefan Zelenák ECLI: ECLI:SK:KSBA:2016:1308206247.20
Uznesenie Krajský súd Bratislava v právnej veci navrhovateľky W.. K. C., E. X, J., práv. zast. advokátkou JUDr. Evou Krchňavou, Rudlovská cesta 47, Banská Bystrica, proti odporkyni 1/ G.. Ž. P.-J., O. XX, J., práv. zast. Advokátska kancelária JUDr. Martin Modlitba, s.r.o., Záhradnícka 93, Bratislava, IČO: 36 863 963, odporcovi 2/ Eurotransfer, spol. s r.o., Trenčianska 53, Bratislava, IČO: 31 722 261 o zaplatenie 160.272,12 EUR s prísl. a o odvolaní navrhovateľky proti rozsudku Okresného súdu Bratislava III v Bratislave pod. sp. zn. 26Cb/77/2008 jednohlasne takto
r o z h o d o l :
Súd p r i p ú š ť a zámenu účastníkov tak, že na strane navrhovateľa bude v konaní ďalej vystupovať spoločnosť FV ELEKTRÁREŇ V, s.r.o., Lieskovská cesta 6, Zvolen, IČO: 45 312 672.
Krajský súd v Bratislave odvolacie konanie z a s t a v u j e .
Upravuje sa učtáreň tunajšieho súdu, aby po právoplatnosti tohto uznesenia vrátila odporkyni 1/ PY.. Ž. P.-J.Ň., O. XX, J., zaplatený preddavok na trovy odvolacieho konania v sume 8.013,- EUR, pol. reg. 1, rok 2015, druh D215, č. účt. dokladu: 09122015.
Odporcovi 1/ a 2/ sa náhrada trov odvolacieho konania nepriznáva.
o d ô v o d n e n i e :
Rozsudkom Okresného súdu Bratislava III, č.k. 26Cb 77/2008-480 zo dňa 11.3.2013 bol návrh zamietnutý a navrhovateľka bola zaviazaná na náhradu trov konania. Proti rozsudku súdu prvého stupňa podala navrhovateľka riadne a včas odvolanie.
Podaním zo dňa 9.12.2015 (podaným na pošte dňa 9.12.2015) navrhla navrhovateľka súdu, aby v súlade s § 92 ods. 2 O.s.p. pripustil zámenu účastníkov na strane navrhovateľa, pretože na základe zmluvy o postúpení pohľadávok zo dňa 3.12.2015 postúpila pohľadávku, ktorá je predmetom konania na spoločnosť FV ELEKTRÁREŇ V, s.r.o..
Spoločnosť FV ELEKTRÁREŇ V, s.r.o. písomne dňa 8.12.2015 súhlasila so vstupom do konania na strane navrhovateľa.
Podľa § 92 ods. 2 O.s.p., ak po začatí konania nastala právna skutočnosť, s ktorou právne predpisy spájajú prevod alebo prechod práv alebo povinností, o ktorých sa koná, môže navrhovateľ alebo ten, na koho boli tieto práva alebo povinnosti prevedené, alebo na koho prešli, navrhnúť, aby do konania na miesto doterajšieho účastníka vstúpil ten, na koho boli tieto práva alebo povinnosti prevedené alebo na koho prešli.
Podľa § 92 ods. 3 O.s.p., súd vyhovie návrhu, ak sa preukáže, že po začatí konania nastala právna skutočnosť uvedená v odseku 2, a ak s tým súhlasí ten, kto má vstúpiť na miesto navrhovateľa; súhlas
odporcu alebo toho, kto má vstúpiť na jeho miesto, sa nevyžaduje. Právne účinky spojené s podaním návrhu na začatie konania zostávajú zachované.
Na základe uvedených skutočností s použitím citovaného ustanovenia zákona mal súd za preukázané, že boli splnené podmienky na zámenu účastníkov v zmysle ustanovení § 92 ods. 2,3, O.s.p. a preto návrhu vyhovel tak, ako je uvedené vo výroku tohto uznesenia.
Uznesením tunajšieho súdu č.k. 3Cob/211/2013-818 zo dňa 15.10.2015 bola navrhovateľke a odporcom 1/ a 2/ uložená v súlade s § 141a ods. 1,2,3,4, O.s.p. povinnosť zaplatiť preddavok na trovy odvolacieho konania, každému po 8.013,- EUR a to v lehote do 40 dní od právoplatnosti uznesenia.
Uznesenie č.k. 3Cob/211/2013-818 nadobudlo právoplatnosť dňa 27.10.2015.
Odporkyňa 1/ zaplatila preddavok na trovy odvolacieho konania v súlade s cit. uznesením dňa 9.12.2015.
Navrhovateľka do dnešného dňa preddavok na trovy odvolacieho konania v súlade s cit. uznesením nezaplatila.
Podľa § 141a ods. 1 O.s.p., navrhovateľovi, u ktorého nie sú splnené predpoklady na oslobodenie od súdnych poplatkov podľa § 138 v celom rozsahu, a ktorý uplatňuje právo na zaplatenie peňažnej sumy prevyšujúcej 400-násobok životného minima pre jednu plnoletú fyzickú osobu, súd na návrh odporcu uloží, aby v lehote nie dlhšej ako 60 dní zložil preddavok na trovy konania. Na zloženie preddavku podľa prvej vety vyzve súd súčasne s uložením povinnosti navrhovateľovi v rovnakej lehote aj odporcu. Povinnosť zložiť preddavok na trovy konania nemá účastník, ktorého majetkové pomery ako dlžníka nemožno usporiadať podľa osobitného predpisu o konkurznom konaní. Ak navrhovateľ preddavok na trovy konania v určenej lehote nezloží a odporca, ktorý má povinnosť preddavok zložiť, ho zložil, alebo odporcom je účastník, ktorého majetkové pomery ako dlžníka nemožno usporiadať podľa osobitného predpisu o konkurznom konaní, súd konanie v lehote 15 dní od uplynutia lehoty na zloženie preddavku na trovy konania zastaví.
Uznesenie č.k. 3Cob/211/2013-818 nadobudlo právoplatnosť dňa 27.10.2015.
Súdom stanovená lehota na zaplatenie preddavku na trovy odvolacieho konania uplynula dňa 7.12.2015. Nasledujúcim dňom nastali účinky nezaplatenia preddavku na trovy odvolacieho konania - zastavenie konania.
Spoločnosť FV ELEKTRÁREŇ V, s.r.o. vstúpila na základe zmluvy o postúpení pohľadávky do všetkých práv a povinností. Nie je možné, aby na základe postúpenia pohľadávky začala postupníkovi plynúť nová lehota na zaplatenie preddavku na trovy odvolacieho konania.
Vzhľadom na tú skutočnosť, že navrhovateľka v stanovenej lehote preddavok na trovy odvolacieho konania nezaplatila, odvolací súd odvolacie konanie v súlade s § 141a ods. 1, O.s.p. zastavil.
Tunajší súd upravil učtáreň tunajšieho súdu, aby po právoplatnosti tohto uznesenia vrátila odporkyni 1/ zaplatený preddavok na trovy odvolacieho konania pretože konanie bolo zastavené z dôvodu nezaplatenia preddavku navrhovateľkou.
O trovách odvolacieho konania rozhodol súd v súlade s § 150 ods. 1 O.s.p. tak, že nepriznal odporcom 1/ a 2/ ich náhradu, pretože posúdil ich dôvodnosť vzhľadom na správanie účastníkov v priebehu odvolacieho konania a vzhľadom na tú skutočnosť, že odvolacie konanie bolo zastavené z dôvodu nezaplatenia preddavku na trovy navrhovateľkou.
Poučenie:
Proti tomuto uzneseniu nie je prípustné odvolanie.

